Document ID: /roh_data/filtered/fineweb-2-filterrobots_roh.jsonl.gz/5242

Parolini tocca inavant illa Regenza
Pelvaira üna gronda sfida, la respunsabiltà pel departamaint d’economia publica e fats socials, e tuottüna : Parolini es pront per ün’ulteriura candidatura per ün prossem bienni d’uffizi. Pront, da prestar, cun ögliada vers l’avegnir, sia cuntribuziun per ün svilup san i’ls secturs d’economia, da turissem, da l’agricultura e dals fats socials. Til dain quista pussibiltà als 10 gün e til regalain nossa fiduzcha.
El as metta aint per üna ferma Val dal Rain grischuna, ma el voul eir chi stetta a disposoziun illas vals periferas üna sporta da plazzas da lavur adequatas. I vain adüna plü pretensius dad esser illa «vaidrina publica». Güsta perquai faina bain da muossar stima e sustegn invers persunas publicas; eir d’acceptar sbagls fats, impustüt schi sun eir gnüts dats pro. Quista mentalità da tunar sün cheus a
bainplaschair – e chi vain derasada sapchüdamaing güsta avant las tschernas – nu serva ad ingün, il plü pac na a nos chantun Grischun svessa.
Dain perquai a Jon Domenic Parolini la schanza da cuntinuar cun sia buna lavur cumanzada in quista perioda d’uffizi. Quella ha el bain merità.
Curdin S. Brunold, Ardez